## Zakon o izmjenama i dopunama Zakona o unutarnjim poslovima

### NN 73/1991 (31.12.1991.), Zakon o izmjenama i dopunama Zakona o unutarnjim poslovima

# SABOR REPUBLIKE HRVATSKE

Na temelju članka 89. Ustava Republike Hrvatske, a u svezi s člancima
6. i 7. Ustavnog zakona za provedbu Ustava Republike Hrvatske, donosim

## UKAZ

### o proglašenju Zakona o izmjenama i dopunama Zakona o unutarnjim poslovima

Proglašavam Zakon o izmjenama i dopunama Zakona o unutarnjim poslovima,
kojeg je Sabor Republike Hrvatske donio na sjednicama Vijeća udruženog
rada 29. prosinca 1991, Vijeća općina 29. prosinca 1991. i Društveno-političkog
vijeća 29. prosinca 1991.

Klasa: 011-01/91-01/186

Urbroj: 71-91-1

Zagreb, 31. prosinca 1991.

Predsjednik Republike Hrvatske

**dr. Franjo Tuđman, v. r.**

---

## ZAKON

### o izmjenama i dopunama Zakona o unutarnjim poslovima

Članak 1.

U Zakonu o unutarnjim poslovirna ("Narodne novine", br. 29/91-pročišćeni
tekst) u članku 1. točka 3. mijenja se i glasi:

"3. zaštitu državne granice Republike Hrvatske, zaštitu određenih
osoba, objekata i prostora od posebnog interesa,"

Članak 2.

U članku 11. stavku 1. točka 3. briše se.

U stavku 3. riječi: "osim za Zbor narodne garde" brišu se.

Iza stavka 3. dodaje se novi stavak 4. koji glasi: "Ministar unutarnjih
poslova postavlja načelnika policijske uprave i načelnika Centra službe
za zaštitu ustavnog poretka."

Dosadašnji stavak 4. postaje stavak 5.

Članak 3.

U članku 24. stavak 1. mijenja se i glasi:

"Za borbu protiv svih oblika terorističkog djelovanja u Ministarstvu
se osnivaju specijalne jedinice.

Ministar unutarnjih poslova može radi posebnih razloga sigurnosti, održavanja
ili uspostavljanja javnog reda i mira, kao i u slučaju opće opasnosti prouzročene
elementarnim nepogodama i epidemijama, osnovati posebne jedinice za obavljanje
navedenih poslova."

U stavku 2. koji postaje stavak 3. iza riječi: "jedinice"
dodaju se riječi: "iz stavka 2. ovoga članka".

U stavku 3. koji postaje stavak 4. riječi: "stavka 1." mijenjaju
se riječima: "stavka 2.".

Članak 4.

Članak 25., članak 26., članak 27., članak 28. i članak 29. brišu se.

Članak 5.

U članku 32. stavku 1. iza riječi: "državne granice" dodaju
se riječi: "osiguravaju državnu granicu".

U stavku 2. i 3. riječi: "i Zbora narodne garde" brišu se.

Članak 6.

U članku 39. stavku 1. riječi: "ovlašteni brodovi i zrakoplovi
i ovlaštene službene osobe na njima" zamjenjuju se riječima: "ovlaštene
službene osobe na policijskim plovilima i zrakoplovima", a riječi:
"Socijalističke Federativne Republike Jugoslavije" zamjenjuju
se riječima: "Republike Hrvatske".

Članak 7.

U članku 42. stavku 1. točki 2. riječi: "SFRJ" zamjenjuju
se riječima: "Republici Hrvatskoj".

Članak 8.

U članku 53. stavak 2. briše se.

U stavku 3. koji postaje stavak 2. riječi: "i stavka 2. točke 1."
i riječi: "i 2." brišu se.

Članak 9.

U članku 54. stavku 3. riječi: "a za pripadnike Zbora narodne garde
ministar obrane" brišu se.

Članak 10.

Članak 58. mijenja se i glasi:

"Osobe koje imaju obvezu služenja u pričuvnom sastavu Ministarstva
(u deljnjem tekstu: pričuvni sastav) mogu se angažirati za obavljanje određenih
unutarnjih poslova.

Osobe iz stavka 1. ovoga članka, koje uspješno savladavaju program obuke
štručnog osposobljavanja i usavršavanja, raspoređuju se na poslove i zadatke
prema aktu o ratnoj organizaciji i sistematizaciji , radnih mjesta Ministarstva."

Članak 11.

Iza članka 58. dodaju se novi članci 58a. i 58b koji glase:

"Članak 58a.

Pripadnicima pričuvnog sastava koji se angažiraju za obavljanje poslova
iz članka 58. ovoga zakona, Ministarstvo izdaje službenu iskaznicu.

Pripadnici pričuvnog sastava mogu obavljati poslove iz članka 58. ovoga
zakona samo pod neposrednim zapovjedništvom i po uputama ovlaštene službene
osobe, osobito kad upotrebljavaju sredstva prinude propisane ovim zakonom.

Pripadnici pričuvnog sastava u obavljanju poslova iz članka 58. ovoga
zakona imaju status ovlaštene službene osobe.

Članak 58b.

Pozivanje pričuvnog sastava na obuku, vježbe i obavIjanje poslova iz
članka 58. ovoga zakona obavlja Ministarstvo.

Pripadnicima pričuvnog sastava koji se nalaze na dužnostima iz stavka
1. ovoga članka, pripada naknada utvrđena propisima za obavljanje vojne
obveze pričuvnog sastava u oružanim snagama.

Sredstva za naknade iz stavka 2. ovoga članka osiguravaju se u proračunu
Republike.

Ministar unutarnjih poslova donijet će propise o načinu pozivanja, uvjetima
pod kojima se mogu angažirati pripadnici pričuvnog sastava i obrascu službene
iskaznice pričuvnog sastava."

Članak 12.

Članak 64. i članak 65. brišu se.

Članak 13.

Iza članka 75. dodaje se članak 75a. koji glasi

"Članak 75a.

Radniku za koga se utvrdi da je nesavjesnim obavljanjem službe ili povredom
propisa kojima se uređuje rad službe onemogućavao obavljanje poslova iz
djelokruga Ministarstva, prestaje radni odnos.

Ministar unutarnjih poslova donosi, u smislu stavka 1. ovoga članka,
rješenje o prestanku radnog odnosa, po pribavljenom mišljenju nadležnog
rukovodećeg radnika.

Protiv rješenja ministra unutarnjih poslova iz stavka 2. ovoga članka,
može se izjaviti žalba Vladi Republike Hrvatske.

Žalba ne odlaže izvršenje rješenja."

Članak 14.

U članku 78. stavku 4. riječi: "uz suglasnost ministra obrane Republike
Hrvatske" brišu se.

Članak 15.

U članku 104. dodaje se novi stavak 2. koji glasi:

"Zabranjuje se radnicima Ministarstva članstvo u političkim strankama."

Dosadašnji stavak 2. postaje stavak 3.

Članak 16.

U članku 105. stavak 2. briše se, a dosadašnji stavak 3. postaje stavak
2.

Članak 17.

Iza članka 106. dodaje se članak 106a. koji glasi:

"Članak 106a.

Podaci, akti i pismena koji su određeni kao državna, vojna ili službena
tajna iz područja unutarnjih poslova prenose se tehničkim sredstvima veza
uz primijenu mjera kriptozaštite za njihovo čuvanje i zaštitu.

Ministarstvo razvija mjere kriptozaštite i izrađuje dokumente kriptozaštite,
te prati razvoj uređaja kriptozaštite.

Ministar unutarnjih poslova donijet će propise o primjeni mjera kriptozaštite
i uporabi elektroničkih sredstava veza kod prenošenja podataka iz stavka
1. ovoga članka."

Članak 18.

U članku 107. stavak 3. briše se

Članak 19.

U članku 30. stavku 3. i 4. članku 65. stavku 2. i članku 91. stavku
1. riječi: "legitimacija" zamjenjuje se riječju: "iskaznica"
u odgovarajućem padežu.

Članak 20.

Ovaj zakon stupa na snagu danom objave u"Narodnim novinama".

Klasa:200-01/91-04/02

Zagreb, 29. prosinca 1991.

SABOR REPUBLIKE HRVATSKE

Predsjednik Vijeća udruženog rada

**mr. Ivan Matija, v. r.**

Predsjednik Vijeća općina

**Luka Bebić, dipl. lng., v. r. .**

Predsjednik Društveno-političkog vijeća

**Vice Vukojević, dipl. Iur., v.r.**

Predsjednik Sabora

**dr. Žarko Domljan, v. r.**

Zakon, NN 73/1991-1895
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)